《古剑歌》
清代·黄曾

铁花入土土花语，欲龙不龙笑蛰汝。精芒夜敛鸊鹈寒，髑髅啼煞青枫雨。

锟铻一铸离宫愁，犀棱两面夸纯钩。大刑小刑作虹起，拔鞘欲舞天为秋。

劫沙摄匣匣已空，黄金声价悲雌雄。自来神器久沦落，利用翻让铅刀功。

杯酒英雄评得失，镫前重握千秋血。手掬西江一摩拂，红吐空山霹雳舌。

作者简介：清浙江钱塘人，字菊人。道光十二年举人，官香河知县。极意为诗，有俗客来不作，在簿书旁不作，非有可传可诵之句亦不作。守律极严，措语极工。有《瓶隐山房诗钞》。